**PRAVO OSOBA S INVALIDITETOM NA MEDICINSKU REHABILITACIJU**

**KO IMA PRAVO NA MEDICINSKU REHABILITACIJU I KAKO JE MOŽE OSTVARITI?**

Medicinska rehabilitacija služi poboljšanju ili otklanjanju funkcionalnih smetnji koje su nastale kao posljedica bolesti, stanja ili posljedica povreda.

Prema *Zakonu o zdravstvenoj zaštiti,* medicinska rehabilitacija se sprovodi na svim nivoima zdravstvene zaštite i može se ostvariti u domovima zdravlja, bolnicama i prirodnom lječilištu.

Nivoi zdravstvene zaštite u **Crnoj Gori** su: *primarni*, koji se obezbjeđuje kroz domove zdravlja i posredstvom izabranog ljekara kao prve kontakt tačke između građanina/ke i zdravstvenog sistema; *sekunarni*, koji s ostvaruje kroz opšte bolnice i njihove timove ljekara specijalista; i *tercijarni* nivo zdravstvene zaštite, koji se ostvaruje kroz **KBC** i druge specijalizovane zdravstvene ustanove poput specijalnih bolnica, instituta, prirodnih lječilišta i sl.

U *primarnom* nivou zdravstvene zaštite može se ostvariti fizikalna rehabilitacija, dok se u *sekundarnom* i *tercijarnom* nivou zdravstvene zaštite medicinska rehabilitacija u *Zakonu* ne sužava samo na fizikalnu rehabilitaciju.

Međutim, u dosadašnjoj praksi je slučaj da se u **Crnoj Gori** može ostvariti samo fizikalna medicinska rehabilitacija.

**Koja je procedura za ostvarivanje prava?**

Pravo na medicinsku rehabilitaciju osigurano lice ostvaruje na osnovu *Uputnice* *za korišćenje medicinske rehabilitacije*, koja se izdaje na propisanom *obrascu*.

**Fond** izdaje *Uputnicu* na osnovu medicinske dokumentacije i predloga konzilijuma doktora **Kliničkog centra Crne Gore** i to:

 - *Kardiološko-kardiohirurškog konzilijuma* koji čine: dva doktora specijalista kardiologa i jedan doktor specijalista kardiohirurg, za bolesti sistema krvotoka u skladu sa *Listom za medicinsku rehabilitaciju*;

 - *Neurološko-neurohirurškog konzilijuma* koji čine: dva doktora specijalista neurologa i jedan doktor specijalista neurohirurg, za bolesti i povrede nervnog sistema i za tumore u skladu sa *Listom za medicinsku rehabilitaciju*;

 - *Ortopedsko-reumatološko-fizijatrijskog konzilijuma* koji čine: jedan doktor specijalista ortoped, jedan doktor specijalista fizikalne medicine i jedan doktor specijalista reumatolog, za bolesti i povrede koštano-mišićnog sistema i vezivnog tkiva i opekotine u skladu sa *Listom za medicinsku rehabilitaciju* i

 - *Konzilijum* **Instituta za bolesti djece** **Kliničkog centra Crne Gore** koji čine: jedan doktor specijalista neurolog, jedan doktor specijalista pedijatar (pedijatar ili neonatolog) i jedan doktor specijalista fizijatar za djecu do navršenih 15 godina života za bolesti, povrede i stanja u skladu sa *Listom za medicinsku rehabilitaciju.*

Konzilijumi doktora **Kliničkog centra Crne Gore** predlažu korišćenje medicinske rehabilitacije na propisanom *obrascu*.

Uz predlog konzilijuma, osigurano lice podnosi i medicinsku dokumentaciju (otpusna lista, iscrpni specijalistički izvještaj i dr) u skladu sa *Listom za korišćenje specijalizovane medicinske rehabilitacije*.

**Medicinska rehabilitacija na primarnom nivou zdravstvene zaštite**

Pravo na fizikalnu terapiju i rehabilitaciju, uključujući i njeno sprovođenje u kući korisnika/ce, se ostvaruje u *primarnoj* zdravstvenoj zaštiti besplatno, tj. njeni troškovi su pokriveni iz sredstava obaveznog zdravstvenog osiguranja (**Fonda za zdravstveno osiguranje**).

Procedura za ostvarenje ovog prava je sljedeća:

* *Izabrani doktor* osobu s invaliditetom upućuje na pregled kod specijaliste fizijatrije na primarnom nivou zdravstvene zaštite;
* *Specijalista fizijatrije* propisuje vrstu, trajanje tretmana i mjesto njenog sprovođenja (Dom zdravlja ili kuća/stan korisnika/ce) .

**Medicinska rehabilitacija na sekundarnom i tercijarnom nivou zdravstvene zaštite**

Medicinska rehabilitacija, koja se obezbjeđuje u *sekundarnom i tercijarnom nivou* zdravstvene zaštite je besplatna samo za: korisnike/ce socijalno-zaštitnih prava (*u koje spadaju korisnici/ce prava na dodatak za njegu i pomoć i ličnu invalidninu*), osobe s invaliditetom koje su na evidenciji nezaposlenih lica **Zavoda za zapošljavanje Crne Gore**, ‘*’vojne invalide*’’, ‘’*civilne invalide rata*’’, žrtve kasetne municije; osobe s oštećenjem vida, osobe s oštećenjem sluha i osobe s autizmom.

Troškovi medicinske rehabilitacije na *sekundarnom i tercijarnom* nivou zdravstvene zaštite za sve ostale *osobe s invaliditetom se pokrivaju u iznosu od 80% cijene tih zdravstvenih usluga*.

Pravo na pratioca u zdravstvenim ustanovama u kojima se pruža medicinska rehabilitacija imaju djeca (*do osamnaeste godine života*) koja imaju: oštećenja mišića i neuromišićne bolesti, plegični sindrom, oštećenje sluha, vida i govora sa više od *70% tjelesnog oštećenja*, intelektualni invaliditet sa *IQ 69 i manje* i autizam.

Međutim, i ovoj djeci se troškovi smještaja i ishrane pratioca pokrivaju *u iznosu od 80% njihove cijene.*

Troškovi smještaja i ishrane pratioca za ostalu djecu s invaliditetom, koja koriste medicinsku rehabilitaciju u *sekundarnom i tercijarnom* nivou zdravstvene zaštite se uopšte ne pokrivaju iz sredstava obaveznog zdravstvenog osiguranja, kao ni za pratioce punoljetnih osoba s invaliditetom.

Procedura za ostvarivanje medicinske rehabilitacije u ustanovama *sekundarnog i tercijarnog* nivoa zdravstvene zaštite je sljedeća:

* *Izabrani doktor* osobu s invaliditetom upućuje na pregled kod specijaliste fizijatrije na sekundarnom ili tercijarnom nivou zdravstvene zaštite;
* *Specijalista fizijatrije* propisuje vrstu i trajanje tretmana.

**Specijalizovana medicinska rehabilitacija**

Radi održavanja i/ili poboljšanja fizičkog stanja osobe s invaliditetom, sprovodi se specijalizovana medicinska rehabilitacija, koju u Crnoj Gori jedino pruža **Institut za fizikalnu medicinu, rehabilitaciju i reumatologiju ‘’Dr. Simo Milošević’’** u Igalu i **PZU Opšta bolnica „Meljine“** (samo za rehabilitaciju nakon kardiohirurških operacija).

Što se tiče pokrića troškova specijalizovane medicinske rehabilitacije i ishrane i smještaja pratioca osobe s invaliditetom, situacija je ista kao kod medicinske rehabilitacije na *sekundarnom i tercijarnom* nivou zdravstvene zaštite.

Međutim, na osnovu *Pravilnika o indikacijama i načinu korišćenja medicinske rehabilitacije u zdravstvenim ustanovama koje obavljaju specijalizovanu medicinsku rehabilitaciju*, osobe s invaliditetom mogu ovo pravo ostvariti jedino ako imaju dijagnozu koja je propisana *Listom bolesti, bolesnih stanja i posledica povreda za korišćenje medicinske rehabilitacije.*

 Ova *Lista,* osim dijagnoza, propisuje i kada se i u kom vremenskom intervalu pravo na specijalizovanu medicinsku rehabilitaciju može ostvariti, koliko ona može trajati, koja medicinska dokumentacija je potrebna, koji konzilijum **KBC-a**, opšte i/ili specijalizovane bolnice je nadležan dati *Nalaz i mišljenje*, i druge okolnosti značajne za priznanje ovog prava.

Procedura za ostvarenje ovog prava je sljedeća:

* Izabrani doktor osobu s invaliditetom upućuje na pregled kod specijaliste odgovarajuće grane medicine (neurologije, reumatologije, ortopedije, fizijatrije i sl.);
* Specijalista u svom *Izvještaju* navodi da osobi s invaliditetom preporučuje specijalizovanu medicinsku rehabilitaciju, te da se u tom smislu obrati nadležnom *Konzilijumu ljekara specijalista*;
* Na osnovu *Izvještaja* specijaliste izabrani doktor osobu s invaliditetom upućuje na pregled kod nadležnog Konzilijuma ljekara specijalista;
* *Pozitivan Nalaz i mišljenje* nadležnog *Konzilijuma ljekara specijalista* s ostalom medicinskom dokumentacijom osoba s invaliditetom podnosi filijali **Fonda za zdravstveno osiguranje** u mjestu gdje je ta osoba zdravstveno osigurana;
* Na osnovu pozitivnog *Nalaza i mišljenja Prvostepene ljekarske komisije* **Fonda za zdravstveno osiguranje**, filijala osobi s invaliditetom izdaje *Rješenje* i *Uputnicu* za ustanovu za specijalizovanu medicinsku rehabilitaciju;
* *Uputnica* se s medicinskom dokumentacijom šalje **Institutu za fizikalnu medicinu, rehabilitaciju i reumatologiju ‘’Dr. Simo Milošević’’** u Igalu.

Za osobe s prebivalištem ili boravištem van Herceg Novog, priznaju se i troškovi puta s pratiocem, što se treba naglasiti u *Izvještaju* *specijaliste* i *Nalazu i mišljenju Konzilijuma ljekara specijalista*.

Za one osobe s invaliditetom koje ne mogu koristiti javni prevoz može se obezbijediti prevoz sanitetskim vozilom.

**Kome i kako možete da se žalite?**

Osobama s invaliditetom kojima filijala **Fonda za zdravstveno osiguranje** odbije priznanje prava na specijalizovanu medicinsku rehabilitaciju ostaje mogućnost podnošenja *Žalbe* **Ministarstvu zdravlja** a ukoliko je *Rješenje* i ove institucije negativno, može se pokrenuti upravni spor pred **Upravnim sudom Crne Gore**.

------

Nakon pozitivnih *Rješenja* i *Presuda* viših istanci, **Fond za zdravstveno osiguranje** osobi s invaliditetom izdaje *Uputnicu*.

Osoba s invaliditetom se s **Institutom** u Igalu dogovara o terminu realizacije specijalizovane medicnske rehabilitacije, koju je dužna da iskoristi u roku od šest mjeseci od dobijanja *Uputnice*.

Ukoliko zbog nepredviđene situacije osoba s invaliditetom prekine specijalizovanu medicinsku rehabilitaciju može je nastaviti u roku od tri mjeseca od dana tog prekida.

Na sljedećem linku možete naći pravne regulative https://fzocg.me/pravna-regulativa/

*Lista za medicinsku rehabilitaciju* se nalazi pored ove smjernice, a možete je skinuti i s linka:

 <http://fzocg.me/#sadrzaj(80)>

* Ova smjernica je izrađena kroz projekat *Sistem zdravstvene zaštitte i prava pacijenata u Crnoj Gori - Osvajanje povjerenja građana* kojeg je finansirala **Evropska unija** posredstvom **Delegacije Evropske unije** u **Crnoj Gori**. Sadržaj ove smjernice ne odražava nužno i stav donatora.